**भारत सरकार**

**रक्षा मंत्रालय  
रक्षा विभाग**

**राज्य सभा  
अतारांकित प्रश्न संख्या 3841**

**02 अप्रैल, 2018 को उत्तर के लिए**

**हथियारों तथा उपकरणों के प्रापण हेतु एकल प्रौद्योगिकी मंच**

**3841. श्री हुसैन दलवई :**

क्या रक्षा मंत्री यह बताने की कृपा करेंगे कि :

(क) क्या सरकार हथियारों तथा उपकरणों की खरीद हेतु एकल प्रौद्योगिकी प्लेटफार्म बनाने की योजना बना रही है, यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं ;

(ख) इस आई.टी. डिवीजन को स्थापित करने की समय-सीमा क्या है ;

(ग) क्या इस पहल से देश को उसकी रक्षा आवश्यकताओं में आत्म-निर्भर बनाने में मदद मिलेगी ; और

(घ) सरकार आई.टी. प्रणाली पर प्रकटित डेटा के मामले में पारदर्शिता तथा गोपनीयता, सुनिश्चित करने के लिए क्या कदम उठाएगी ?

**उत्तर  
रक्षा मंत्रालय में राज्य मंत्री (डा. सुभाष भामरे)**

(क) से (घ): रक्षा मंत्रालय ने रक्षा मदों की खरीद के लिए एक अलग रक्षा ई-प्रोक्योरमेंट पोर्टल अर्थात defproc.gov.in शुरू किया है ।

प्रौद्योगिकी परिप्रेक्ष्य और क्षमता रूपरेखा (टीपीसीआर) में सशस्त्र बलों की भावी आवश्यकताओं का संक्षिप्त रूप से उल्लेख किया गया है और विस्तृत प्रचार के लिए इन्हें रक्षा मंत्रालय की वेबसाइट पर अपलोड किया गया है । इससे स्थानीय उद्योग रक्षा खरीद प्रक्रिया में शामिल होने में समर्थ होंगे और इस प्रकार भारत सरकार की मेक इन इंडिया पहल में अपना योगदान करेंगे जिसके परिणामस्वरूप दीर्घावधि में रक्षा उत्पादन में देश के आत्म निर्भर बनने की संभावना है ।

डेटा की गोपनीयता सुनिश्चित करने के लिए आवश्यकताओं और विनिर्देशों को टीपीसीआर में विस्तृत रूप से निर्दिष्ट किया गया है ।

\*\*\*